**Marina Palace** on Turun keskustassa VII kaupunginosassa, Linnankadun ja Läntisen Rantakadun välissä sijaitseva hotelli. Vuodesta 2006 lähtien hotelli on kuulunut Radisson Blu -hotelliketjuun nimellä **Radisson Blu Marina Palace Hotel**. Hotellissa on 184 huonetta ja 300 hengen kokoustilat. Hotellitoimintaa on vuoden 2011 alkupuolelta asti hoitanut Turun Osuuskauppa.

Historia
--------

Hotelli Aurajoen puolelta elokuussa 2012.
Massiivinen rakennus on osittain pilareiden varassa, joten Linnankadulta on näkymä joelle.
Marina Palace valmistui vuonna 1973. Hotellin rakentamiseksi järjestettiin vuonna 1970 yleinen arkkitehtuurikilpailu, jonka voitti arkkitehtitoimisto Jaakko ja Unto Rantanen. Hotellin urakoi Rakennustoimisto A. Puolimatka Oy. Hotelliyhtiön alkuperäiset osakkaat olivat suuruusjärjestyksessä Yhtyneet Ravintolat, Silja Line, Helsingin Osakepankki, Bore-varustamo, rakennusliike Puolimatka ja pienemmillä osuuksilla muun muassa vakuutusyhtiö Sampo-Tarmo, Rettig, Tehomainos, Valmet, Wihuri ja Wärtsilä. Hotelli- ja ravintolatoimintaa pyöritti aluksi Alkon tytäryhtiö Yhtyneet Ravintolat (myöhemmältä nimeltään Arctia). Arctian jälkeen hotelli kuului pohjoismaiseen Scandic-hotelliketjuun, joka puolestaan kuului viitisen vuotta Hilton-hotelliketjuun. Hilton myi Scandicin 2007.

Hotelli menestyi heti avaamisensa jälkeen hyvin, ja sinne majoitettiin muun muassa Turkuun saapuneet valtiovieraat sekä tasavallan presidentti. Hotellissa ovat yöpyneet muun muassa Ruotsin kuningas Kaarle XVI Kustaa ja kuningatar Silvia, Namibian presidentti Sam Nujoma ja Alankomaiden kuningatar Beatrix. Hotellin ylimmän kerroksen asunnossa asuu Hesburger-pikaruokaravintolaketjun omistaja Heikki Salmela.

1980-luvun puolivälissä Marina Palacea laajennettiin. 1990-luvun aikana hotellitoiminta vaikeutui, ja hotelli joutui muun muassa lomauttamaan työntekijöitään. 2000-luvun alussa Marina Palacen omistaja vaihtui useita kertoja, ja vuonna 2003 tuolloin Scandic-hotelliketjuun kuuluneen hotellin toiminta lopetettiin.

Scandic-hotellin lakkautettua toimintansa tiloihin suunniteltiin vanhusten palvelutaloa, mutta lopulta rakennus muuttui uudelleen hotelliksi. Vuonna 2006 täysin peruskorjattu Marina Palace liittyi *Radisson SAS* -hotelliketjuun. Hotellin pihan alle rakennettiin pysäköintihalli.

Hotellitoimintaa hoiti vuodesta 2006 lähtien SOK:n tytäryhtiö Sokotel Oy, joka myi liiketoiminnan vuoden 2011 alussa Turun Osuuskaupalle. Hotelli jatkaa toimintaa Radisson Blu -liikemerkin alla.

Rakennustaiteellisesti ja kulttuurihistoriallisesti arvokas Aurajoen varrella sijaitseva hotellirakennus on suojeltu asemakaavassa.

Lähteet
-------

1. ↑  Lähtevänoja, Markus: Kestävän kehityksen merkitys ja mahdollisuudet: Case Radisson Blu Marina Palace Hotel Turku (Opinnäytetyö, Kymenlaakson ammattikorkeakoulu, Liiketalous) *urn.fi*.  2010. Viitattu 24.12.2011.
2. ↑  Peltonen, Maija-Liisa: Hotellialan yhteislaukaus tuo uusia huoneita sadoittain.  *HS*, 29.4.1973, s. 22. Näköislehti (maksullinen).
3. ↑  Peruskorjauksen lykkäys rapautti brändin.  *Turun Sanomat*, 12.13.2003.  TS-Yhtymä. Artikkelin verkkoversio. Viitattu 9.5.2014.
4. ↑  Hilton myi Scandicin sijoitusyhtiölle  5.3.2007. Mtv3.  Arkistoitu 12.5.2014. Viitattu 9.5.2014.
5. ↑  Korkki, Raisa & Hyytiäinen, Erja: Loistoaikana hotelli oli vertaansa vailla.  *Turun Sanomat*, 30. lokakuuta 2003.
6. ↑  Laitila, Mikko: TOK kasvaa, SOK kutistuu *Talouselämä*.  28.1.2011. Talentum.  Arkistoitu 26.8.2014. Viitattu 23.8.2014.
7. ↑  TOK osti Marinan liiketoiminnan *Turkulainen*.  18.1.2011. Suomen Lehtiyhtymä Oy.  Arkistoitu 26.8.2014. Viitattu 23.8.2014.
8. ↑  Turun ympäristö- ja kaavoituslautakunnan kokouspöytäkirja 20.6.2006 § 471, Liite 1: Asemakaavanmuutoksen selostus  24.5.2006. Turun kaupunki.  Arkistoitu 12.5.2014. Viitattu 9.5.2014.

Aiheesta muualla
----------------

* Kuvia tai muita tiedostoja aiheesta **Marina Palace** Wikimedia Commonsissa

* Hotellin www-sivu